CELEX: 52017PC0564
Language: el
Date: 2017-10-04
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της Επιτροπής Σύνδεσης σε σύνθεση για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.10.2017
            COM(2017) 564 final
            2017/0246(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της Επιτροπής Σύνδεσης σε σύνθεση για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση του Συμβουλίου για τον καθορισμό της θέσης που θα λάβει η Ένωση στο πλαίσιο της επιτροπής σύνδεσης σε σύνθεση για τα εμπορικά θέματα όσον αφορά την έκδοση ευνοϊκής γνώμης για τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων. 
            
            
               2.Πλαίσιο της πρότασης
            
            
               2.1.Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
            
            
               Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, («η συμφωνία») έχει ως στόχο να συμβάλει στη σταδιακή οικονομική ολοκλήρωση και στην εμβάθυνση της πολιτικής σύνδεσης μεταξύ της Δημοκρατίας της Μολδαβίας και της Ευρωπαϊκής Ένωσης. Η συμφωνία τέθηκε σε ισχύ την 1η Ιουλίου 2016. 
            
            
               2.2.Η επιτροπή σύνδεσης 
            
            
               Η επιτροπή σύνδεσης είναι όργανο που έχει συσταθεί από τη συμφωνία, το οποίο, σύμφωνα με το άρθρο 438 παράγραφος 3 της συμφωνίας, έχει την εξουσία να λαμβάνει αποφάσεις στις περιπτώσεις που προβλέπονται στη συμφωνία και στους τομείς στους οποίους το Συμβούλιο Σύνδεσης έχει μεταβιβάσει εξουσίες σ’ αυτό. Οι εν λόγω αποφάσεις είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους. 
            
            
               Όπως προβλέπεται στο άρθρο 438 παράγραφος 4 της συμφωνίας, η επιτροπή σύνδεσης συνεδριάζει σε σύνθεση για εμπορικά θέματα για να εξετάσει όλα τα θέματα εμπορίου και τα συναφή με το εμπόριο θέματα που εμπίπτουν στον τίτλο V της συμφωνίας. Όπως διευκρινίζεται στο άρθρο 1 παράγραφος 4 του εσωτερικού κανονισμού της επιτροπής σύνδεσης και των υποεπιτροπών («εσωτερικός κανονισμός»),
                  1
                η επιτροπή σύνδεσης στη σύνθεσή της για τα εμπορικά θέματα αποτελείται από ανώτερους υπαλλήλους της Ευρωπαϊκής Επιτροπής και της Δημοκρατίας της Μολδαβίας που είναι αρμόδιοι για το εμπόριο και τα συναφή με το εμπόριο θέματα. Εκπρόσωπος της Ευρωπαϊκής Επιτροπής ή της Δημοκρατίας της Μολδαβίας που είναι αρμόδιος για το εμπόριο και τα συναφή με το εμπόριο θέματα εκτελεί χρέη προέδρου της επιτροπής σύνδεσης στη σύνθεσή της για τα εμπορικά θέματα. Στις συνεδριάσεις συμμετέχει επίσης εκπρόσωπος της Ευρωπαϊκής Υπηρεσίας Εξωτερικής Δράσης.
            
            
               Σύμφωνα με το άρθρο 438 παράγραφος 3 της συμφωνίας και με το άρθρο 11 παράγραφος 1 του εσωτερικού κανονισμού, η επιτροπή σύνδεσης εκδίδει τις αποφάσεις της κατόπιν κοινής συμφωνίας μεταξύ των μερών, μετά την ολοκλήρωση των αντίστοιχων εσωτερικών διαδικασιών. Κάθε απόφαση ή σύσταση υπογράφεται από τον πρόεδρο της επιτροπής σύνδεσης και επικυρώνεται από τους γραμματείς της επιτροπής σύνδεσης.
            
            
               2.3.Η προβλεπόμενη πράξη της επιτροπής σύνδεσης στη σύνθεσή της για τα εμπορικά θέματα
            
            
               Κατά τη συνεδρίαση της επιτροπής σύνδεσης στη σύνθεσή της για τα εμπορικά θέματα πρόκειται να εκδοθεί απόφαση για ευνοϊκή γνώμη σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων («η προβλεπόμενη πράξη»).
            
            
               Ο σκοπός της ευνοϊκής γνώμης για τον χάρτη πορείας είναι ο εξορθολογισμός της νομοθετικής προσέγγισης της Δημοκρατίας της Μολδαβίας στον τομέα των δημόσιων συμβάσεων, όπως προβλέπεται στο άρθρο 272 της συμφωνίας. Το στάδιο αυτό είναι αναπόσπαστο μέρος της διαδικασίας για την εφαρμογή της συμφωνίας. Ο χάρτης πορείας θεωρείται ως το έγγραφο αναφοράς για την εφαρμογή της συμφωνίας από τη Δημοκρατία της Μολδαβίας στον τομέα των δημόσιων συμβάσεων.
            
            
               Η προβλεπόμενη πράξη θα καταστεί δεσμευτική για τα μέρη της συμφωνίας, σύμφωνα με το άρθρο 438 παράγραφος 3 της συμφωνίας, το οποίο προβλέπει ότι: «Η Επιτροπή Σύνδεσης έχει την εξουσία να λαμβάνει αποφάσεις στις περιπτώσεις που προβλέπονται στην παρούσα συμφωνία και στους τομείς στους οποίους το Συμβούλιο Σύνδεσης έχει μεταβιβάσει εξουσίες σε αυτήν. Οι αποφάσεις αυτές είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους». 
            
            
               3.Θέση που θα πρέπει να ληφθεί εξ ονόματος της Ένωσης
            
            
               Η παρούσα πρόταση απόφασης του Συμβουλίου καθορίζει τη θέση που θα λάβει η Ένωση, στο πλαίσιο της επιτροπής σύνδεσης που έχει συσταθεί από τη συμφωνία, όσον αφορά την έκδοση ευνοϊκής γνώμης για τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων. 
            
            
               Η ευνοϊκή γνώμη της επιτροπής σύνδεσης στη σύνθεσή της για τα εμπορικά θέματα σχετικά με τον χάρτη πορείας απαιτείται ώστε να εξορθολογίσει η Δημοκρατία της Μολδαβίας τη νομοθετική προσέγγιση στον τομέα των δημοσίων συμβάσεων, όπως προβλέπεται στο άρθρο 272 της συμφωνίας. 
            
            
               Ο χάρτης πορείας για τις δημόσιες συμβάσεις που υπέβαλε η Δημοκρατία της Μολδαβίας τηρεί τις απαιτήσεις που προβλέπονται στο άρθρο 272 παράγραφοι 1 και 2 της συμφωνίας. 
            
            
               Η παρούσα πρόταση είναι σύμφωνη με τις υπόλοιπες εξωτερικές πολιτικές της Ένωσης και συμβάλλει στην εφαρμογή τους, και ιδίως με την ευρωπαϊκή πολιτική γειτονίας και την πολιτική αναπτυξιακής συνεργασίας σε σχέση με τη Δημοκρατία της Μολδαβίας.
            
         
         
            
               Οι διατάξεις της συμφωνίας για το εμπόριο και τα συναφή με το εμπόριο θέματα αποτέλεσαν αντικείμενο εκ των προτέρων εκτίμησης επιπτώσεων το 2009, την οποία ακολούθησε η εκτίμηση επιπτώσεων για τη βιωσιμότητα του εμπορίου, που διενεργήθηκε από τη ΓΔ Εμπορίου της Επιτροπής το 2012 και τροφοδότησε τη διαδικασία διαπραγματεύσεων για τη σφαιρική και σε βάθος ζώνη ελευθέρων συναλλαγών (DCFTA). Η εν λόγω μελέτη επιβεβαίωσε ότι η εφαρμογή των διατάξεων όσον αφορά το εμπόριο και τα εμπορικά θέματα δεν θα είχε αρνητικές συνέπειες για την Ένωση, το κοινοτικό κεκτημένο ή τις πολιτικές της, ενώ, αντιθέτως, θα μπορούσε να έχει θετικό αντίκτυπο στην οικονομική ανάπτυξη της Δημοκρατίας της Μολδαβίας. Η πρόταση δεν έχει καμία επίπτωση στην οικονομική, κοινωνική ή περιβαλλοντική πολιτική της Ένωσης.
            
            
               Η συμφωνία δεν υπόκειται σε διαδικασίες του προγράμματος REFIT στο παρόν στάδιο· δεν συνεπάγεται κόστος για τις ΜΜΕ της Ένωσης· τέλος, δεν εγείρει κανένα ζήτημα όσον αφορά το ψηφιακό περιβάλλον. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .
            
            
               4.1.2.Εφαρμογή στην προκειμένη περίπτωση
            
            
               Η επιτροπή σύνδεσης είναι όργανο που έχει συσταθεί από συμφωνία, συγκεκριμένα τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου. 
            
            
               Το άρθρο 272 παράγραφος 3 της συμφωνίας προβλέπει ότι, έπειτα από ευνοϊκή γνώμη της επιτροπής σύνδεσης στη σύνθεσή της για τα εμπορικά θέματα, ο χάρτης πορείας θεωρείται ως το έγγραφο αναφοράς για την εφαρμογή του εν λόγω κεφαλαίου. Σύμφωνα με το άρθρο 438 παράγραφος 3 της συμφωνίας, η επιτροπή σύνδεσης έχει την εξουσία να λαμβάνει αποφάσεις στις περιπτώσεις που προβλέπονται στη συμφωνία. Σύμφωνα με το άρθρο 438 παράγραφος 4 της συμφωνίας, η επιτροπή σύνδεσης συνεδριάζει σε σύνθεση για εμπορικά θέματα για να εξετάσει όλα τα θέματα εμπορίου και τα συναφή με το εμπόριο θέματα που εμπίπτουν στον τίτλο V της συμφωνίας.
            
            
               Η πράξη την οποία καλείται να θεσπίσει η επιτροπή σύνδεσης στη σύνθεσή της για τα εμπορικά θέματα συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική για τα μέρη σύμφωνα με το άρθρο 438 παράγραφος 3 της συμφωνίας. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας. 
            
            
               Συνεπώς, η διαδικαστική νομική βάση για την προτεινόμενη απόφαση του Συμβουλίου είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, συγκεκριμένα εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης είναι η έκδοση ευνοϊκής γνώμης σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων. Συνεπώς, ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική, σύμφωνα με το άρθρο 207.
            
            
               Ως εκ τούτου, η ουσιαστική νομική βάση για την προτεινόμενη απόφαση του Συμβουλίου είναι το άρθρο 207 της ΣΛΕΕ.
            
            
               4.3.Συμπέρασμα
            
         
         
            
               Νομική βάση της προτεινόμενης απόφασης του Συμβουλίου αποτελεί το άρθρο 207 της ΣΛΕΕ σε συνδυασμό με το άρθρο 218 παράγραφος 9 αυτής.
            
            
               2017/0246 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της Επιτροπής Σύνδεσης σε σύνθεση για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, («η συμφωνία») συνάφθηκε από την Ένωση με την απόφαση (ΕΕ) 2016/839 του Συμβουλίου, της 23ης Μαΐου 2016,
                  3
                και τέθηκε σε ισχύ την 1η Ιουλίου 2016. 
            
            
               (2)Σύμφωνα με το άρθρο 272 παράγραφοι 1 και 2 της συμφωνίας, η Δημοκρατία της Μολδαβίας υποβάλλει στην επιτροπή σύνδεσης στη σύνθεσή της για τα εμπορικά θέματα, όπως ορίζεται στο άρθρο 438 παράγραφος 4 της παρούσας συμφωνίας, αναλυτικό χάρτη πορείας για την εφαρμογή του κεφαλαίου για τις δημόσιες συμβάσεις με χρονοδιαγράμματα και ορόσημα που θα πρέπει να περιλαμβάνουν όλες τις μεταρρυθμίσεις ως προς την προσέγγιση των νομοθεσιών με το ενωσιακό κεκτημένο και τη δημιουργία θεσμικής υποδομής. 
            
            
               (3)Το άρθρο 272 παράγραφος 3 της συμφωνίας προβλέπει ότι, έπειτα από ευνοϊκή γνώμη της επιτροπής σύνδεσης στη σύνθεσή της για τα εμπορικά θέματα, ο χάρτης πορείας θεωρείται ως το έγγραφο αναφοράς για την εφαρμογή του κεφαλαίου 8 του τίτλου V της συμφωνίας. Η Ένωση θα καταβάλει κάθε δυνατή προσπάθεια για την παροχή συνδρομής στη Δημοκρατία της Μολδαβίας κατά την εφαρμογή του χάρτη πορείας.
            
            
               (4)Κατά τη συνεδρίαση της επιτροπής σύνδεσης στη σύνθεσή της για τα εμπορικά θέματα πρόκειται να εκδοθεί απόφαση με σκοπό τη διατύπωση ευνοϊκής γνώμης σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων. Σύμφωνα με το άρθρο 438 παράγραφος 3 της συμφωνίας, η απόφαση της εν λόγω επιτροπής είναι δεσμευτική για τα μέρη, τα οποία λαμβάνουν τα αναγκαία μέτρα για την εκτέλεσή της.
            
            
               (5)Είναι σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο της επιτροπής σύνδεσης στη σύνθεσή της για τα εμπορικά θέματα, δεδομένου ότι ο χάρτης πορείας που υπέβαλε η Δημοκρατία της Μολδαβίας τηρεί τις απαιτήσεις που προβλέπονται στο άρθρο 272 παράγραφοι 1 και 2 της συμφωνίας. Στη συνεδρίαση της επιτροπής σύνδεσης στη σύνθεσή της για τα εμπορικά θέματα, την Ένωση θα εκπροσωπήσει η Επιτροπή σύμφωνα με το άρθρο 17 παράγραφος 1 της Συνθήκης για την Ευρωπαϊκή Ένωση (ΣΕΕ),
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί, εξ ονόματος της Ένωσης, βασίζεται στο σχέδιο απόφασης της επιτροπής σύνδεσης στη σύνθεσή της για τα εμπορικά θέματα, το οποίο επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 9 της 15.1.2015, σ. 53. 
               
               
                  
                     (2)
                  Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
               
                  
                     (3)
                  ΕΕ L141 της 28.5.2016, σ. 28.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.10.2017
            COM(2017) 564 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στη συνεδρίαση της Επιτροπής Σύνδεσης σε σύνθεση για τα εμπορικά θέματα, η οποία συγκροτήθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον αναλυτικό χάρτη πορείας που υπέβαλε η Δημοκρατία της Μολδαβίας σε σχέση με την εφαρμογή της συμφωνίας στον τομέα των δημόσιων συμβάσεων
            
               
         
         
            
               ΠΡΟΣΑΡΤΗΜΑ
            
            
               Σχέδιο
            
            
               Αποφαση αριθ. 2/2017 στο πλαίσιο της επιτροπής σύνδεσης ΕΕ-Μολδαβίας στη σύνθεσή της για τα εμπορικά θέματα 
            
            
               της … 2017 
            
            
               με την οποία διατυπώνεται ευνοϊκή γνώμη όσον αφορά τον αναλυτικό χάρτη πορείας για τις δημόσιες συμβάσεις
            
            
               Η ΕΠΙΤΡΟΠΗ ΣΥΝΔΕΣΗΣ,
            
            
               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, η οποία υπογράφηκε στις Βρυξέλλες στις 27 Ιουνίου 2014, και ιδίως το άρθρο 272 παράγραφος 3,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, («η συμφωνία») τέθηκε σε ισχύ την 1η Ιουλίου 2016. 
            
            
               (2)Το άρθρο 272 παράγραφοι 1 και 2 της συμφωνίας ορίζει ότι η Δημοκρατία της Μολδαβίας οφείλει να υποβάλει στην επιτροπή σύνδεσης στη σύνθεσή της για τα εμπορικά θέματα αναλυτικό χάρτη πορείας για την εφαρμογή της νομοθεσίας σχετικά με τις δημόσιες συμβάσεις, με χρονοδιαγράμματα και ορόσημα που θα πρέπει να περιλαμβάνουν όλες τις μεταρρυθμίσεις σχετικά με την προσέγγιση των νομοθεσιών με το ενωσιακό κεκτημένο.
            
            
               (3)Το άρθρο 272 παράγραφος 3 διευκρινίζει ότι απαιτείται η ευνοϊκή γνώμη της επιτροπής σύνδεσης στη σύνθεσή της για τα εμπορικά θέματα, προκειμένου ο αναλυτικός χάρτης πορείας να αποτελέσει έγγραφο αναφοράς για τη διαδικασία της εφαρμογής, δηλαδή για την προσέγγιση της νομοθεσίας της Δημοκρατίας της Μολδαβίας περί δημόσιων συμβάσεων με το ενωσιακό κεκτημένο. 
            
            
               (4)Σύμφωνα με το άρθρο 438 παράγραφος 3 της συμφωνίας, η επιτροπή σύνδεσης έχει την εξουσία να λαμβάνει αποφάσεις στις περιπτώσεις που προβλέπονται στη συμφωνία. Οι εν λόγω αποφάσεις είναι δεσμευτικές για τα μέρη, τα οποία λαμβάνουν τα αναγκαία μέτρα για την εκτέλεσή τους. Η επιτροπή σύνδεσης λαμβάνει τις αποφάσεις της σε συμφωνία με τα μέρη.
            
            
               (5)Σύμφωνα με το άρθρο 438 παράγραφος 4 της συμφωνίας, η επιτροπή σύνδεσης συνεδριάζει σε σύνθεση για τα εμπορικά θέματα για να εξετάσει όλα τα θέματα εμπορίου και τα συναφή με το εμπόριο θέματα που εμπίπτουν στον τίτλο V της συμφωνίας.
            
            
               (6)Ο χάρτης πορείας για τις δημόσιες συμβάσεις που υπέβαλε η Δημοκρατία της Μολδαβίας τηρεί τις απαιτήσεις που προβλέπονται στο άρθρο 272 παράγραφοι 1 και 2 της συμφωνίας.
            
            
               (7)Ως εκ τούτου, είναι σκόπιμο η συνεδρίαση της επιτροπής σύνδεσης σε σύνθεση για τα εμπορικά θέματα να εκδώσει απόφαση που να διατυπώνει ευνοϊκή γνώμη όσον αφορά τον αναλυτικό χάρτη πορείας για τις δημόσιες συμβάσεις που υπέβαλε η Δημοκρατία της Μολδαβίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Διατυπώνεται ευνοϊκή γνώμη όσον αφορά την εθνική στρατηγική για τις δημόσιες συμβάσεις για την περίοδο 2016-2020 και το σχέδιο δράσης για την εφαρμογή της, που εγκρίθηκαν από την κυβέρνηση της Δημοκρατίας της Μολδαβίας με την κυβερνητική απόφαση αριθ. 1332 της 14ης Δεκεμβρίου 2016. 
            
            
               Άρθρο 2
            
         
         
            
               Η παρούσα απόφαση αρχίζει να ισχύει την ημέρα της έκδοσής της.
            
            
               (Τόπος), (ημερομηνία)
            
            
                     
                  
                  
                     
                        Για την Επιτροπή Σύνδεσης 
                     
                     
                  
               
                     
                  
                  
                     
                        Ο Πρόεδρος